**Dôvodová správa**

**k návrhu rozpočtu Mesta Námestovo na rok 2023**

* Medzi legislatívne východiská tvorby schvaľovania rozpočtu patrí právna úprava rozpočtu, ktorou je zákon č. 583/2004 Z. z. o rozpočtových pravidlách územnej samosprávy a o zmene a doplnení niektorých zákonov , ústavný zákon č. 493/2011 Z. z. o rozpočtovej zodpovednosti , zákon č. 564/2004 Z.z. o rozpočtovom určení výnosu dane z príjmov územnej samospráve a o zmene a doplnení niektorých zákonov a nariadenia vlády SR č. 668/2004 Z.z. o rozdeľovaní výnosu dane z príjmov územnej samospráve.
* Rozpočet sa zostavuje najmenej na tri rozpočtové roky, v ktorom sú vyjadrené zámery rozvoja územia a potrieb obyvateľov vrátane 16 programov s dôrazom na vzťah medzi rozpočtovými výdavkami, očakávanými výstupmi a výsledkami realizovaných rozpočtovaných programov a aktivít. Súčasťou návrhu je aj schválený rozpočet na bežný rozpočtový rok, údaje o očakávanej skutočnosti bežného rozpočtového roka a údaje o skutočnom plnení za predchádzajúce dva rozpočtové roky.
* Základnou súčasťou viacročného rozpočtu na roky 2023 – 2025 je rozpočet na rok 2023, ktorý je záväzný a schvaľuje ho mestské zastupiteľstvo. Rozpočty na roky 2024 a 2025 sú orientačné, mestské zastupiteľstvo ho berie na vedomie.
* Súčasťou schvaľovania rozpočtu mesta sú rozpočty príjmov a výdavkov rozpočtových organizácií a príspevky príspevkových organizácií zriadených mestom podľa zákona č. 523/2004 Z.z. o rozpočtových pravidlách verejnej správy a o zmene a doplnení niektorých zákonov.
* Rozpočtová organizácia hospodári s rozpočtovými prostriedkami zriaďovateľa a s prostriedkami prijatými od iných subjektov. Hospodári samostatne s prostriedkami, ktorý jej určí zriaďovateľ v rámci svojho rozpočtu.
* Príspevková organizácia hospodári podľa svojho rozpočtu príjmov a výdavkov. Jej rozpočet zahŕňa aj príspevok z rozpočtu zriaďovateľa a prostriedky od iných subjektov. Finančný vzťah medzi zriaďovateľom a príspevkovou organizáciou je určený záväznými ukazovateľmi určenými zriaďovateľom.

Návrh rozpočtu na rok 2023 vrátane finančných operácií je zostavený ako prebytkový s prebytkom 246 528 eur.

|  |  |  |  |
| --- | --- | --- | --- |
| Ukazovateľ | Návrh rozpočtu  2023 | Prognóza 2024 | Prognóza 2025 |
| Príjmy celkom vrátane finančných operácií | 13 274 095 | 11 697 677 | 12 669 208 |
| Výdavky celkom vrátane finančných operácií | 13 035 567 | 11 244 835 | 11 235 269 |
| Výsledok hospodárenia | + 238 528 | + 452 842 | + 1 433 939 |

Návrh rozpočtového hospodárenia na rok 2023 bez finančných operácií je zostavený ako schodkový.

|  |  |  |  |
| --- | --- | --- | --- |
| Ukazovateľ | Návrh rozpočtu 2023 | Prognóza 2024 | Prognóza 2025 |
| Príjmy bez finančných operácií | 10 927 095 | 11 102 677 | 11 914 208 |
| Výdavky bez finančných operácií | 13 035 567 | 11 244 835 | 11 235 269 |
| Výsledok hospodárenia | -2 108 472 | - 142 158 | + 678 939 |

Kapitálový rozpočet je navrhnutý ako schodkový, pričom schodok je krytý   prebytkom finančných operácií.

|  |  |  |  |
| --- | --- | --- | --- |
| Ukazovateľ | Bežný rozpočet 2023 | Kapitálový rozpočet 2023 | Finančné operácie 2023 |
| Príjmy | 10 927 095 | 0 | 2 347 000 |
| Výdavky | 10 688 567 | 2 347 000 | 0 |
| Výsledok hospodárenia | + 238 528 | -2 347 000 | +2 347 000 |

**Rozpočtovanie príjmov**

Daňové príjmy sa očakávajú v roku 2023 v sume 7 513 473 eur , ktoré mesto získa z výnosu dane z príjmov platenej fyzickými osobami, z príjmu dane z nehnuteľnosti a špecifických služieb.

Výnos dane z príjmu fyzických osôb je rozpočtovaný na základe septembrovej prognózy navýšený o 4%, kým nebude schválený štátny rozpočet.

Ostatné dane a poplatok za komunálne odpady sa navrhujú na úrovni očakávanej skutočnosti v roku 2022, vzhľadom k tomu, že v roku 2023 nedôjde k zvýšenie miestnych dani a poplatkov.

Nedaňové príjmy na rok 2023 sa rozpočtujú vo výške 867 930 eur. Ide najmä o príjmy z podnikania a vlastníctva majetku, z nájomného, z administratívnych poplatkov a z iných nedaňových príjmov, ktorých podstatnú časť tvoria vlastné príjmy rozpočtových organizácií. Zvýšené príjmy sa očakávajú z nájmu pozemkov a prenájmu priestorov v súvislosti so schváleným zvýšením nájmu za m2 a zvýšenými poplatkami v školských zariadeniach. Ostatné nedaňové príjmy sa očakávajú na úrovni roku 2022.

Granty a transferysú rozpočtované podľa skutočnosti roku 2022 vo výške 2 545 692 eur. Upravované budú v priebehu roka 2023 podľa rozpisov príslušných ministerstiev.

Spolufinancovanie výdavkov na projekty financované zo ŠR na modernizáciu dopravného značenia vrátane svetelnej signalizácie na ul. Štefánikova, rekonštrukcia detského ihriska na v areáli MŠ Bernolákova, regenerácia vnútroblokov sídlisk sa zohľadnia v kapitálových transferov v rozpočte na rok 2023 po ich pripísaní na účet Mesta príslušnými ministerstvami*.*

**Rozpočtovanie výdavkov**

V roku 2022 zažívame významný nárast inflácie, ktorej významnou zložkou sú ceny energií, ktoré vyvolávajú neistotu a riziká z pohľadu ďalšieho vývoja nákladovosti.

V rámci návrhu rozpočtu sa rozpočtujú výdavky vo výške 13 027 567 eur.

Rozpočtové bežné výdavky sú rozpočtované podľa skutočnosti roku 2022 so zohľadnením ceny energie a nárastu inflácie. V rámci rozvoja mesta budú pokračovať pozemkové úpravy na Vojenskom 1, Vojenskom 2, Brehy a nové územie Čerchle. Je naplánovaná oprava havarijného stavu strechy na budove terajšej kotolne na ul. Severná.

Mesto plánuje pokračovať s návrhom riešenia „Námestovské nábrežie – dostavba a verejný priestor územným plánom zóny vo výške 80 000 eur.

Originálne kompetencie financované z podielových daní pre školské zariadenia sú rozpočtované na úrovni jednotkového koeficientu vo výške 104,76 Eur na jedného prepočítaného žiaka k 15.09.2022 v celkovom objeme to predstavuje 4 318 526 Eur .

Normatívne a nenormatívne príspevky na prenesený výkon štátnej správy sú financované zo štátneho rozpočtu, ktoré sú poukázané na školy, ktorých je mesto zriaďovateľom v objeme 1 977 804 Eur.

Na prenesený výkon štátnej správy sú rozpočtované prostriedky vo výške 48 139eur.

Príspevky pre príspevkové organizácie zriadené mestom sú rozpočtované vo výške 1 309 590 eur.

Vývoj jednotlivých výdavkov podľa jednotlivých úsekov činnosti v rokoch 2023 – 2025 sa predpokladá nasledovne:

|  |  |  |  |  |
| --- | --- | --- | --- | --- |
| Funkcia | OS 2022 | Návrh rozpočtu rok 2023 | Prognóza rok 2024 | Prognóza rok 2025 |
| 01Všeobecné verejné služby | 1 088 670 | 1 100 018 | 1 130 658 | 1 078 328 |
| 03 Verejný poriadok a bezpečnosť | 194 056 | 205 650 | 200 998 | 199 998 |
| 04 Doprava | 785 611 | 383 337 | 394 337 | 799 337 |
| 05 Ochrana životného prostredia | 521 274 | 494 574 | 484 574 | 484 574 |
| 06 Bývanie a občianska vybavenosť | 1 037 185 | 1 417 693 | 609 115 | 511 195 |
| 08 Rekreácia, kultúra a náboženstvo | 474 218 | 484 082 | 344 042 | 344 042 |
| 09 Vzdelávanie | 6 629 852 | 8 031 098 | 7 085 386 | 6 822 070 |
| 10 Sociálne zabezpečenie | 1 065 882 | 919 115 | 995 725 | 995 725 |

Kapitálové výdavky sa na rok 2023 rozpočtujú v sume 2 347 000 eur. Finančné krytie kapitálových výdavkov sa navrhuje  z prostriedkov rezervného fondu vo výške 2 347 000 eur.

Mesto v roku 2021 začalo s odkupovaním podielov vlastníkov pozemkov v areáli ZŠ Komenského podľa ÚP, v tomto trende ide pokračovať aj v roku 2023. V roku 2022 bol realizovaný prevod pozemkov pozdĺž ul. Kliňanskej a areálu strojárni Hern za účelom vybudovania chodníka pre verejnosť. Z daného dôvodu je navrhnutá v rozpočte na rok 2023 položka na vybudovanie chodníka na ul. Kliňanskej v sume 20 000 eur.

Pre miestne komunikácie boli zaradené nasledujúce investície: rekonštrukcia ul. 9 mája, ktorá bola zaradená do rozpočtu už v roku 2022 v sume 65 000 eur a výstavba ul. Strojárenska v sume 50 000 eur. Zároveň rozpočet obsahuje aj výdavky spojené s vypracovaním projektovej dokumentácie pre miestne komunikácie v sume 28 000 eur, ktoré budú realizované v ďalších rokoch a budú slúžiť ako podklad pre získanie príslušných povolení a podklad pre proces verejného obstarávateľa na zhotoviteľa.

V prípade ukončenie pozemkových úprav v lokalite Vojenské 1 bude nevyhnutné spracovať dokumentáciu pre inžinierske siete vrátane komunikácií, preto je zaradená položka pre tento účel s názvom Projektová dokumentácia inžinierskych sietí Vojenské 1 v sume 32 000 eur.

Komplexná oprava Námestia P.O.Hviezdoslava je presunutá z rozpočtu 2022 v sume 150 000 eur, ktorá nebola zrealizovaná z dôvodu pripomienkovania pôvodných autorov. Na sídlisku Brehy a Stred prebieha regenerácia vnútroblokov ihrísk, pričom bude investícia ukončená v roku 2022. Táto investícia je zároveň financovaná z mimorozpočtových zdrojov (IROP) a jej výška je 315 000 eur. V rámci rozvoja obci je naplánovaná modernizácia detských ihriska na Nábreži v sume 60 000 eur, nakoľko herné prvky sú v nevyhovujúcom stave.

V rámci rozšírenia siete verejného osvetlenia sú zaradenie nasledujúce položky: vybudovanie verejného osvetlenia v časti ul. Slanická-Zubrohlava v sume 50 000 eur, IBV Čerchle v sume 80 000,a vypracovanie PPD Slanica v sume 10 000 eur.

V roku 2021 bola spracovaná projektová dokumentácia pre vybudovanie kanalizácie v časti Slanica, v rozpočte na rok 2023 je zaradené realizovanie danej kanalizácie v sume 84 000 eur

Ďalej sú zaradené do rozpočtu na rok 2023 investície, ktoré boli projektovo pripravené v minulosti: Nadstavba MŠ Veterná (financované z mimorozpočtových zdrojov – IROP) v sume 500 000 eur, rozšírenie a modernizácia jedálne ZŠ Komenského v sume 200 000 eur a Rekonštrukcia podkrovných priestorov ZŠ Slnečná pre potreby ZUŠ v sume 520 000 eur.

V rozpočte na rok 2023 je zaradená na spracovanie projektová dokumentácia za účelom zníženia energetickej náročnosti pre Dom kultúry v sume 50 000 eur a pre budovu súp. č. 1097, 1171 v sume 20 000 eur.